Admiterea la această secţie se face prin test la limba germană şi repartizare computerizată.

 Cine suntem ?

Colegiul Naţional „Petru Rareş” este o şcoală de tradiţie în învăţământul sucevean, în limba germană. Înfiinţată în octombrie 1904, prin decretul împăratului Franz Josef, a funcţionat, până la unirea Bucovinei cu România ca liceu german de fete – *Mädchenlyzeum*.

Bazându-ne pe această tradiţie – a învăţământului în limba germană -, în vara anului 2001 am înfiinţat prima clasă de gimnaziu cu predare intensivă a limbii germane, iar în 2002 prima clasă de liceu cu profil bilingv română – germană, specializarea matematică – informatică. Colegiul Naţional „Petru Rareş” a fost prima şcoală din judeţul Suceava în care au funcţionat astfel de clase.

În cadrul colaborării dintre şcoala noastră şi Forumul Democrat al Germanilor din România, filiala Suceava s-au organizat ateliere de lucru cu profesori germani. Biblioteca germană din Suceava organizează acţiuni comune cu noi (montări dramatice, seri de poezie ş.a.), iar porţile ei sunt deschise pentru elevii noştri.

Este demnă de remarcat participarea copiilor noştri la toate concursurile organizate de către Ambasadele Germaniei şi Austriei pentru elevii români.

 Ce avantaje aveţi ?

 Elevii clasei bilingve română-germană studiază limba germană cu profesori români cu o înaltă pregătire metodică şi de specialitate, beneficiari în ultimii ani ai numeroase burse de formare în ţară şi în Germania.

Lor li se alătură un profesor din Germania care realizează pregătirea pentru examenul de obţinere a Sprachdiplom.

La clasele bilingve de liceu, limba germană se studiază 5 ore/săpt. pe grupe şi 1 oră de *Geografia Germaniei* (în clasa a IX-a), *Istoria Germaniei* (clasa a X-a), *Elemente de cultură şi civilizaţie germană* (în clasele a XI-a şi a XII-a). Se utilizează manuale și auxiliare didactice editate în Germania, la edituri de prestigiu.

Ca absolvenţi ai acestei secţii puteţi obţine, în urma unui examen, un al doilea certificat care atestă pregătirea în domeniul informaticii.

Începând din 2006, în şcoala noastră funcţionează un centru acreditat pentru obţinerea „permisului european pentru utilizarea calculatorului” – ECDL; din anul 2014, colegiul nostru este centru de examen pentru obținerea certificatului IC3 – Internet and Computing Core Certification.

 Ce este *Sprachdiplom* ?

 În cadrul orelor de limba germană şi prin ore suplimentare de pregătire se realizează, la liceul nostru, pregătirea examenelor pentru obţinerea *Sprachdiplom*. Această diplomă, care reprezintă un certificat de competenţă lingvistică a elevului, este conferită de statul german prin intermediul ambasadelor Germaniei din majoritatea ţărilor de pe glob. În ţară există doar câteva licee ai căror elevi au dreptul de a participa la acest examen, deoarece şcolile lor au fost admise în acest program, unul din ele fiind Colegiul Naţional „Petru Rareş” (singurul din judeţul Suceava înscris în acest proiect).

Certificatul obţinut în urma acestui examen – care constă din 4 probe orale şi scrise – este recunoscut în întreaga lume. Examinarea orală se realizează de către o comisie germană, iar lucrările scrise sunt evaluate în Koln, Germania.

Acest atestat certifică competenţe superioare în cunoaşterea limbii germane şi echivalează orice examen de limbă necesar pentru obţinerea burselor de către studenţi (indiferent de profil), a dreptului de a profesa sau pentru continuarea studiilor în Germania.

Toate probele acestui examen sunt gratuite pentru elevii claselor bilingve de la colegiul „Petru Rareş”.

La Colegiul Național Petru Rareș, se pot obține două tipuri de certificate *Sprachdiplom*:

* DSD1 – nivelele europene lingvistice A2 și B1
* DSD2 – nivelele europene lingvistice B2 și C1

Ultimele medii de admitere în ultimii ani la această secţie au fost ***9,52*** în 2020, ***8,50*** în 2021, ***8,98*** în 2022.

Ce se studiază ?

**Plan de învățământ secția MATEMATICĂ - INFORMATICĂ, bilingv ROMÂNĂ - GERMANĂ**

|  |  |  |  |  |
| --- | --- | --- | --- | --- |
| **Disciplina** | **Clasa IX** | **Clasa X** | **Clasa XI** | **Clasa XII** |
| Limba și literatura română | 4 | 3 | 3 | 3 |
| Limba germană | 5\* | 5\* | 5\* | 5\* |
| Limba engleză | 2 | 2 | 2 | 2 |
| Geografia Germaniei | 1 |  |  |  |
| Istoria Germaniei |  | 1 |  |  |
| Elemente de cultură și civilizație germană |  |  | 1 | 1 |
| Matematică | 4 | 4 | 4 | 4 |
| Fizică | 3 | 3 | 3 | 3 |
| Chimie | 2 | 2 | 1 | 1 |
| Biologie | 2 | 2 | 1 | 1 |
| Istorie | 1 | 1 | 1 | 1 |
| Geografie | 1 | 1 | 1 | 1 |
| Logică și argumentare | 1 |  |  |  |
| Psihologie |  | 1 |  |  |
| Educație antreprenorială |  | 1 |  |  |
| Economie |  |  | 1 |  |
| Filozofie |  |  |  | 1 |
| Religie | 1 | 1 | 1 | 1 |
| Educație muzicală | 0,5 | 0,5 |  |  |
| Educație vizuală | 0,5 | 0,5 |  |  |
| Educație fizică | 1 | 2 | 1 | 1 |
| Informatică | 1 | 1 | 4 | 4 |
| Tehnologia informației și comunicării – TIC | 2 | 1 |  |  |
| Dirigenție | 1 | 1 | 1 | 1 |
| CDS | - | - | 1-2 | 1-2 |
| **TOTAL** | **33** | **33** | **31-32** | **31-32** |

5\* - se studiază pe grupe